[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 11.6.2008

COM(2008) 370 окончателен

2005/0237 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

обща позиция, приета от Съвета с оглед приемане на директива на Европейския парламент и Съвета относно общи правила и стандарти за оправомощените организации за инспектиране и прегледи на кораби и за съответните действия на морските администрации, както и на регламент на Европейския парламент и Съвета относно общи правила и стандарти за оправомощените организации за инспектиране и прегледи на кораби

(Текст от значение за ЕИП)

2005/0237 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

обща позиция, приета от Съвета с оглед приемане на директива на Европейския парламент и Съвета относно общи правила и стандарти за оправомощените организации за инспектиране и прегледи на кораби и за съответните действия на морските администрации, както и на регламент на Европейския парламент и Съвета относно общи правила и стандарти за оправомощените организации за инспектиране и прегледи на кораби

(Текст от значение за ЕИП)

ИСТОРИЯ НА ДОСИЕТО

Дата на предаване на предложението на ЕП и Съвета (документ COM(2005) 587 окончателен – 2005/0237COD): | 30 януари 2006 г. |

Дата на становището на Европейския икономически и социален комитет: | 13 септември 2006 г. |

Дата на становището на Комитета на регионите | 15 юни 2006 г. |

Дата на становището на Европейския парламент на първо четене: | 25 април 2007 г. |

Дата на приемане на общата позиция: | 6 юни 2008 г. |

ЦЕЛ НА ПРЕДЛОЖЕНИЕТО НА КОМИСИЯТА

Целта на предложението е да бъде реформирана настоящата система, създадена от Директива 94/57/EО (OВ L 319, 12.12.1994 г., стp. 20), за признаване от страна на Общността на организациите, които да бъдат натоварени от държавите-членки с инспектирането и сертифицирането на безопасността на корабите по силата на международните конвенции (дружества за класификация). За това четвърто изменение на директивата беше използвана техниката на преработване.

В частност, предложението за преработване цели да:

1. засили системите за контрол на признатите организации чрез създаването на организация, която да сертифицира системите им на управление на качеството и която, макар и независима, да бъде една за всички.

2. уеднакви двойната действаща система за обикновено и ограничено признаване: отсега нататък признаването ще се предоставя единствено съобразно качеството на услугата и ефективността на съответните организации, без следователно да се отчита големината им.

3. опрости и структурира по-добре общностните критерии за признаване, като ги направи по-строги.

4. реформира системата на санкции, която понастоящем не предвижда друго освен временно прекратяване или оттегляне на признаването. Предложението цели въвеждането на система за финансови санкции, по-постепенни и по-ефикасни, като същевременно бъде запазена възможността за отменяне при най-сериозните нарушения.

5. въведе взаимно признаване на сертификатите за класификация сред признатите организации (сертификати за съответствие с техническите норми на всяка от тези организации), особено по отношение на морското оборудване, предоставяно въз основа на еквивалентни технически стандарти.

6. изясни приложното поле или улесни прилагането на някои разпоредби от директивата.

КОМЕНТАРИ ОТНОСНО ОБЩАТА ПОЗИЦИЯ

Относно разделянето на предложението на проект на директива и проект на регламент

Разделянето на предложението на Съвета на проект на директива и проект на регламент е в отговор на загрижеността да се гарантира юридическата сигурност на системата, като става въпрос по-специално за установяването на задължения на признатите организации, включително създаването на система за финансови санкции.

Комисията установи, че проектът на директива засяга отношенията между държавите-членки и признатите организации, на които те прехвърлят задачи, свързани с инспектиране и сертифициране по силата на международните конвенции, докато целият режим на признаване (включително предоставяне на признаване, критерии за признаване, задължения на признатите организации за предоставяне на информация и оказване на сътрудничество, периодичното им оценяване, отстраняване на пропуските и отменяне на признаването) е описан в проекта на регламент.

Комисията приема това разделение дотолкова доколкото а) с изключение на необходимото адаптиране на текста разделението представлява формално действие, което напълно запазва съдържанието на нейното предложение; и б) разделението може да допринесе за по-голяма юридическа сигурност за съответните организации.

Относно проекта на директива

Комисията е на мнение, че изменението на съображенията от страна на Съвета е в съответствие с изменението на диспозитива.

По отношение на диспозитива

- Измененията в членове 6 и 7 са в съответствие с въвеждането на процедура по регулиране с контрол по силата на Решение 2006/512/ЕО на Съвета[1];

- Съветът премахна предпазната клауза в член 8.1 без Комисията да е правила предложение по този въпрос. Въпреки това Комисията е на мнение, че това трябва да се смята за операция от технически характер, състояща се в премахване на механизъм, който е бил включен в първите варианти на директивата и вече не е приложим: в действителност въпросният механизъм е несъвместим с правомощията за оценяване и налагане на санкции, които Комисията получи в резултат на последователните изменения. Вследствие на това Комисията смята, че може да подкрепи това изменение, което не засяга правото ѝ на инициатива;

- Комисията припомни позицията си относно изготвянето от държавите-членки на таблици на съответствията между мерките за транспониране, взети от държавите-членки, и разпоредбите на директивата в интерес на гражданите, на по-доброто регулиране и на прозрачността. Въпреки премахването на това задължение от член 14 Комисията не създаде пречки за споразумението на Съвета с оглед финализиране на междуинституционалната процедура. Комисията обаче се надява, че този хоризонтален въпрос ще бъде разгледан съвместно от институциите.

Така измененият текст включва изменения 3, 5, 7, 9, 13, 29, 34, от 35 до 37 и 51, внесени от Европейския парламент, които бяха приети от Комисията. Изменения 1, 4 и 8, които са от редакционен характер и са приети по принцип от Комисията, не са включени; въпреки това принципът на първите две от тези изменения е отразен в критерий Б6 (1) в приложението към проекта на регламент, което Комисията смята за правилно.

Комисията смята другите изменения, внесени от Съвета в диспозитива, за незначително адаптиране и/или за адаптиране от редакционен или технически характер и следователно за приемливи.

Относно проекта на регламент

Комисията е на мнение, че изменението на съображенията от страна на Съвета е в съответствие с изменението на диспозитива с изключение на съображения 1а и 28а. По отношение на съображения 1а и 28а:

- Комисията не е съгласна с новото съображение 1а, съгласно което регламентът трябва да бъде тълкуван в съответствие с международното право. Комисията смята, че: а) проектът на регламент съответства изцяло на международното право и б) тълкуването на общностното право е от изключителната компетенция на Съда на Европейските общности, на който законодателят не може да налага ограничения.

- Комисията може да приеме новото съображение 28а, тъй като то отразява необходимостта от съчетаване на задължението признатите организации да разполагат с изчерпателен набор от технически правила със задължението за хармонизиране на тези правила; въпреки това при оценяването на признатите организации, както и на организациите, кандидатстващи за признаване, тя ще продължи да изисква тези две задължения да се спазват изцяло.

По отношение на диспозитива:

- Новият параграф 1а на член 4 съдържа изрично това, което се подразбираше в предложението на Комисията, т.е. признаване се предоставя единствено на организациите, които изпълняват критериите за признаване.

- Изменението на параграф 4 на същия член има за цел възможността за ограничаване на признаването да стане по-гъвкава – ограничение, което продължава да бъде изцяло с качествен характер. Същевременно задължението на Комисията да посочи ясно причините за ограничението и условията за неговото евентуално премахване засилва защитата на правата и интересите на съответната организация.

- В член 5 включването на крайни срокове в разпореждането за коригиращо действие засилва натиска върху съответната призната организация при установяването на пропуски.

- Изменението на член 6 от страна на Съвета включва въвеждането на процедура по консултиране, когато Комисията смята да наложи санкции на призната организация, която е извършила нарушение. Като цяло Комисията е на мнение, че комитологията не е много уместна за този тип решения, но признава, че тези решения могат да се отразят на отношенията между държавите-членки и признатите организации дотолкова доколкото крайната цел на признаването от Общността е да се даде възможност държавите-членки да прехвърлят задачи по инспектиране и сертифициране по силата на международните конвенции. Вследствие на това Комисията приема решението на Съвета, което позволява на държавите-членки да изразят становището си по установените нарушения и санкциите, които да бъдат наложени, като същевременно изключва всякаква възможност за политизиране на процедурата. От друга страна, Съветът е сметнал за необходимо да изчисли максималния размер на глобите, които могат да бъдат наложени, въз основа на средния оборот на съответната организация за трите предходни години, което изглежда справедливо. В заключение даването на пълни правомощия на Съда по отношение на глобите засилва гаранциите на процедурата и запазването на правото на защита.

- Що се отнася до отменянето на признаването, Съветът добави пето основание с цел да се избегне публично или частно субсидиране по отношение на санкциите, наложени на призната организация. Комисията подкрепя напълно тази стъпка, тъй като подобна възможност би лишила системата от възпиращата ѝ сила.

- Новият текст на член 9, предложен от Съвета, не изменя същността на първоначалното предложение на Комисията, като достъпът на признатите организации до документите и до корабите с цел изготвянето на оценка се запазва изцяло.

- В член 10 бяха направени значителни подобрения по отношение на взаимното признаване на сертификатите за класифициране, което е автоматично за всички оборудвания, попадащи в обхвата на Директива 96/98/ЕО[2] относно морското оборудване. Съветът уточнява, че взаимното признаване засяга единствено оборудването, материалите и частите, като по този начин недвусмислено посочва това, което се подразбираше в първоначалното предложение. Съветът добави два нови механизма: от една страна, задължението на признатите организации да се обосноват в случаите, в които не могат да извършат взаимно признаване, което може да стане единствено от съображения за безопасност; от друга страна, предпазна клауза ще позволи на признатите организации да откажат на борда да бъде поставено специфично оборудване, което не отговаря на изискванията, без това да постави под въпрос принципът на взаимно признаване. Предвиденият от Европейския парламент в неговото изменение 53 срок, в който Комисията трябва да представи доклад за установяването на взаимно признаване, бе удължен от три на пет години, което Комисията също смята за уместно, имайки предвид техническата сложност на процеса, който трябва да бъде извършен от признатите организации.

- Комисията приветства това, че в общата позиция е запазено задължението признатите организации да създадат обща и независима система за сертифициране на своите системи за управление на качеството. По този начин член 11 съдържа основната част от първоначалното предложение на Комисията по въпроса, като създаването на системата зависи изцяло от признатите организации, т.е. в него не участват нито държавите-членки, нито Комисията. По този въпрос Парламентът поиска държавите-членки да участват, което Комисията по принцип прие; тази идея обаче трябва да бъде изоставена в перспективата на разработване на международен кодекс за признатите организации, който ще включва силен механизъм за независимо сертифициране, вж. по-долу.

- По отношение на комитологията Съветът добави възможността Комисията да приеме правила за тълкуване и прилагане на критериите от приложението. Това може да допринесе за ефикасното им прилагане и да даде по-голяма юридическа сигурност на засегнатите страни, като се има предвид доста общият понякога характер на някои критерии, например ресурсите, които се изискват от признатите организации.

Така измененият текст включва изцяло или отчасти изменения 6, 12, 15, 17, 18, 25, от 38 до 44, 50, от 52 до 56, от 59 до 61, 66 и 68, които Комисията прие. Изменения 18, 26, 14 и 69, приети от Комисията отчасти или по принцип, бяха включени в общата позиция при условия, които Комисията смята за задоволителни. Изменения 16, 62, 64, 65 и 71 се отнасяха до посочването на организация, която да отговаря за сертифицирането на системите за качество на признатите организации. Комисията ги прие само по принцип, тъй като използването на термина „комитет“ може да доведе до объркване с комитология. Комисията смята, че наименованието, възприето от Съвета, а именно „система за оценка и сертифициране на качеството“ представлява напълно задоволителен компромис.

Освен посочените по-горе изменения, Комисията смята измененията, внесени от Съвета в диспозитива, за незначително адаптиране и/или за адаптиране от редакционен или технически характер и следователно за приемливи.

Съвместна декларация на Съвета и на Комисията относно разработването от Международната морска организация (ММО) на кодекс за признатите организации

Комисията и Съветът споделят становището, че системата, разработвана в момента от Общността, може да послужи за образец в международен мащаб, което е в отговор на изразената от Европейския парламент загриженост относно необходимостта за правилно съчетаване на международната и общностната система. По тази причина Комисията и държавите-членки са готови да насърчат ММО да изработи кодекс, гарантиращ високо качество на работата на дружествата за класификация в световен мащаб. Съветът и Комисията приеха в този смисъл съвместна декларация, която е добавена в приложението.

4. ЗАКЛЮЧЕНИЯ

Общата позиция на Съвета отговаря изцяло на загрижеността, която накара Комисията да представи предложението си за преработване на Директива 94/57/ЕО, и запазва основната част от предложените от нея мерки, които вследствие на разделянето на акта на проект на директива и проект на регламент са включени основно в проекта на регламент. Освен това, общата позиция обхваща почти всички изменения, внесени от Европейския парламент, които Комисията бе в състояние да приеме изцяло или отчасти.

Следователно Комисията смята, че посочената обща позиция, която бе приета с единодушие, представлява добра основа за постигане на съгласие с Европейския парламент на второ четене и я приема при посочените по-горе забележки и резерви.

ПРИЛОЖЕНИЕ

ДЕКЛАРАЦИЯ НА СЪВЕТА И НА КОМИСИЯТА

„Съветът и Комисията смятат, че целите на настоящата директива за увеличаване на безопасността на корабите и предотвратяване на морското замърсяване следва да бъдат преследвани на международно равнище. Затова държавите-членки и Комисията, със сътрудничеството на други членове на ММО, следва да предложат на ММО да изготви международен кодекс за признати организации.

Въз основа на принципите на настоящата директива този кодекс следва да обхваща по целесъобразност

а) задължителните изисквания, които признатите организации трябва да изпълнят по отношение на установената със закон дейност. Това включва следното: общи изисквания като независимост, безпристрастност, честност, компетентност и отговорност; изисквания относно организацията, управлението и ресурсите; изисквания относно процеса на сертифициране; изисквания относно управлението на качеството;

и

б) рамка и процедури за задължителна схема за одит, за да се установи, че дадена призната организация изпълнява посочените в буква а) изисквания.“

[1] ОВ L 200, 22.7.2006 г., стр. 11.

[2] OВ L 46, 17.2.1997 г., стр. 25. Директива, последно изменена с Директива 2002/84/ЕО (ОВ L 324, 29.11.2002 г., стр. 53).